钦定古今图书集成/明伦汇编/家范典/第113卷 > 宋司马光居家杂仪 > 《论仆妾》
## 钦定古今图书集成/明伦汇编/家范典/第113卷 > 宋司马光居家杂仪 > 《论仆妾》

凡男仆非有缮修，及有大故，不入中门。入中门，妇人
必避之，不可避，亦必以袖遮其面。女仆无故不出中
门，有故出中门，亦必拥蔽其面。铃下苍头，但主通内
外之言，传致内外之物，毋得辄升堂室，入庖厨。

〈注〉《大故不可避》，谓水火盗贼之类，男女之别，虽小婢亦然。

又

凡内外仆妾，鸡初鸣，咸起栉总，盥漱衣服，男仆洒扫
厅事及庭。铃下苍头洒扫中庭，女仆洒扫堂室，设椅
棹，陈盥漱栉靧之具。主父主母既起，则拂床襞衾，侍
立左右，以备使令。退而具饮食，得闲则浣濯纫缝，先
公后私。及夜，则复拂床展衾。当昼，内外仆妾，惟主人
之命，各从其事，以供百役。

〈注〉襞，叠衣也。〈补注〉此言仆妾事主父母之道。

凡女仆同辈谓长者为姊，后辈谓前辈为姨，务相雍
睦。其有斗争者，主父、主母闻之，即诃禁之，不止即杖
之。理曲者杖多一止一不止，独杖不止者。

〈注〉同辈，谓兄弟所使；后辈谓诸子舍所从。《内则》云：“虽婢妾，衣服饮食，必后长者。”郑康成曰：“人贵贱不可以无礼，故使之序长幼。”〈补注〉此下三节，言“主父母御仆妾”之道。

凡男仆有忠信可任者，重其禄，能干家事者次之。其
专务欺诈，背公徇私，屡为盗窃，弄权犯上者，逐之。
凡女仆年满不愿留者，纵之；勤旧少过者，资而嫁之。
其两面二舌，饰虚造谗，离间骨肉者，逐之；屡为盗窃
者，逐之；放荡不谨者，逐之；有离叛之志者，逐之。